Eremiel

Eremiel egy őrangyal, aki annyi rossz fát tett a tűzre odafent, hogy most megtapasztalhatja, milyen az élet odalent.

## Potty...

Ha valaki megveti az embereket, az különösebben se nem furcsa, se nem elítélendő. Legyünk őszinték. Egészen hétköznapi dolognak számít a  *„minél több emberrel találkozom, annál jobban szeretem a kutyámat”* hozzáállás. Bár van olyan eset, ahol ez kifejezetten hátráltató tényezőnek számít. Például ha valaki vendéglátásban, egészségügyben, vagy olyan helyen dolgozik, ahol hasonlóan sokat kell foglalkoznia az emberekkel. Vagy ha történetesen angyal az illető, méghozzá őrangyal. Nekik aztán nincs kibúvó... A kijelölt személyeket minden erejükkel, odaadással kell védelmezniük. Na, most egy őrangyalnál viszonylag kellemetlen az, ha arra se képes, hogy ledugja a segg... az orrát a Földre, hogy segítse azokat az embereket, akik hozzá lettek kiosztva. És akkor itt van ő. Eremiel még arra sem vette néha a fáradtságot, hogy megismerje a védenceit. Vagy csak egyáltalán lássa őket... Tudomást vegyen a létezésükről. Ez már így önmagában sem mehetett volna túl sokáig, de ráadásul nem is a munkájához való totális alkalmatlansága volt az egyetlen probléma vele. Ha még csak az lett volna, talán nem került volna abba a helyzetbe, amiben jelenleg is van. A megítélése sajnos egyre rosszabb volt...

*„Arrogáns, nemtörődöm, konok és önző. Soha nem fogad szót, nem tartja be a szabályokat, és állandóan csak bajt kever.”*

Bár az angyalok nem mondtak semmi rosszat róla, hiszen az ellenkezett volna a természetükkel. De attól még jelentéseket tettek, amikor valami felfordulást csinált. Mert azt mindig csinált. És látványosan nem akartak vele dolgozni. Kerülték a társaságát, és az azért elég sokat mond valakiről, ha már az angyalok se viselik el. Ha így mentek volna tovább a dolgok, akkor könnyedén Lucifer sorsára jutott volna. És azt az angyalok nem engedhették meg maguknak. Végül megszületett a döntés. Michael sokszor figyelmeztette, hogy változzon meg. Vagy legalább csináljon úgy, mint aki megváltozik. De nem. Eremiel magasról tett minden szavára, és ez persze a tanácsaira fokozottan igaz volt. Szóval érthető, hogy egyszer az arkangyalnál is betelt a pohár. Így Michael csettintett az ujjával, ő pedig ennek következtében zuhanni kezdett. Az egyik pillanatban még azt tervezte, hogyan fogja legközelebb pokollá tenni a Mennyországot, a következőben pedig egy koszos bérházban ébredt és repedezett plafont látott maga előtt.

*„Néhány év a Földön, emberi alakban, az majd megtanítja neki értékelni az eddigi életét. És az embereket. Nagyon fontos, hogy megtanulja értékelni az embereket. És...így még talán a hasznunkra is lehet...”*

## Külső és belső tulajdonságai

Tehát Eremiel emberi testbe került, és ez természetesen azt is jelentette, hogy megfosztották szárnyaitól. Azóta egy jelképes tetoválás díszeleg a hátán, egyfajta pecsétként. Ez látszatra és előfordulhat, hogy érintésre is domború hatású. Rendetlen megjelenése és folyton flegma ábrázata teljesen jól tükrözi eltorzult személyiségét. Nagyjából 178 cm magas, testalkata izmos. Haja eredetileg fehér színű, esetenként szürkés/ezüstöt árnyalatú. Szemei közül a jobb szürke, míg a bal türkiz színű, tekintete már nagyon régen nem tükröztek tiszteletet sem ember, sem Isten felé. Nem mintha az angyalok, vagy épp a démonok ez alól kivételek lennének, sőt, némelyik állatot többre tartja náluk, a macskákkal például kifejezetten jól megérti magát.

"Új élete" még rengeteg ismeretlen dolgot tartalmaz számára, melyekhez sokszor kíváncsian áll hozzá, még ha ezt tagadni is próbálja. Ugye büntetése kezdetén egy kis bérlakásban találta magát, ami mint később kiderült, az övé. Egy emberi nevet is kapott és hogy minden kerek legyen, egy munkát is. Természetesen egyikkel sincs megelégedve... Mivel egy templomban kell takarítania, amit különösen utál, és csak kényszerből szokta megcsinálni.

Habár nem rég csoda történt, egyszer magától is segédkezett az ottani papnak...hm, csak nem kezd megjavulni? Végre rájött, hogy ez a helyes? Á...még biztosan hosszú út áll előtte ahhoz, hogy újra bízni tudjon az emberi jóságban és azt adja mindenkinek, amit ő is kapni szeretne. Talán a (már nem is annyira) újdonsült angyalpajtásai ebben segítségére lesznek...vagy őket is magával rántja...de az már tőle is túl durva lenne. Igazából már egy jó ideje együtt él kettejükkel, és ha van is valamicske változás a felfogásában azóta, talán azt lehet rá mondani, hogy inkább történt pozitív, mint negatív irányba. Bár néha előfordul, hogy egyet lép előre, aztán kettőt hátra...nyilván ezért sincs haladás az ügyével kapcsolatban, és fogja még sokáig tölteni a büntetését.

## Egyéb érdekességek/tudnivalók róla:

Még mindig új neki és nagyon nehezen visel bármiféle fizikai fájdalmat. Amiért odavan, az a finom ételek, főleg a sütemények, azok közül is a muffinok, ja  és a lustálkodás a televízió előtt, persze házimunka helyett. Ironikus, hogy még mindig utálja az embereket, de az általuk készített műsorokat és sorozatokat sokszor nagy érdeklődéssel képes követni. Mondjuk nem egyszer bosszankodik rajtuk...mégis nézi őket, ha van rá lehetősége. Az állatok úgy tűnik szeretnek a közelében tartózkodni, Yume, a nem rég befogadott cicájuk is megerősítette ezt. Az is teljesen új volt számára, hogy képes vele (velük?) telepatikus úton kommunikálni. Férfi emberként élve egy idő után elkezdett némileg érdeklődni az ellenkező nem iránt.